**Nagyszeben, Evangélikus székesegyház**

**Az erdélyi szászok legjelentősebb temploma**

**Nagyszeben egyik legfontosabb látnivalója, az Óváros képét uraló, gótikus stílusú, monumentális evangélikus püspöki székesegyház. Az erdélyi szászság egyik legfontosabb templomán több kor stílusa is nyomot hagyott, de alapvetően a gótikus emlékek a legmeghatározóbbak.**

**A templom története**

A templom elődje a XII. század második felében román stílusban épült, háromhajós köríves szentéllyel bírt. Az egy évszázaddal későbbi építkezés alapjait ugyan meghatározza a román stílusú bazilika, de két évszázad alatt teljesen átépítik a ma látható, impozáns méretekkel bíró **gótikus formára**. A XV. században már szentélye és ablakfestményei is elkészülnek, a préposti vagyonnak köszönhetően kápolnája is épül, az utolsó időszakban, 1520-ra épül meg hatalmas, négy fiatornyos sisakja, melynek költségeit részben Mátyás király adományából fedezik.

**A templom látogatása**

Az impozáns evangélikus székesegyház a szebeni óváros egyik legromantikusabb terén, a **Huet téren** magasodik, az eredetileg katolikus templom 1320 és 1520 között épült, **Maria Kirche** néven. Különlegesen szép, csúcsos sisakú tornya 70 méteres magasságával a legmagasabb pont a városban. A középső toronysisakot négy kisebb, szintén csúcsos fiatorony veszi körül, melyek a középkori Nagyszeben városi kiváltságait jelképezték.

A templom külseje egyszerű, a tömegek mesteri elosztásával hat a térre. A háromhajós, keresztalapú templomnak négy **gótikus kapuja** van. Apszisát nyolcszögű szentélyének három oldala alkotja. Figyelemre méltó a templom nyugati homlokzata elé épített helyiség, ahol lelkészek, főemberek érdekes síremlékei láthatók, a legrégebbi XV. századi. A nyugati **főbejárat** az előtérbe emelt torony alján vezet át.

A templom belső terének ékessége a szentély bal oldali falán látható gyönyörű **freskó**, **Johannes Rosenau**szász festő alkotása 1445-ből. A jó állapotban lévő falfestmény **Jézus** keresztre feszítését ábrázolja egy festett, gótikus keretben. A kereszt körül álló alakok a festő korában divatos ruházatot viselnek. A bal oldali kereszthajóban a templom eredeti **szárnyas oltárának** nyolc képe látható, melyet 1545-ben, a reformáció idején cseréltek fel egy másik oltárral. Ugyanerről a régi oltárról való a jobb oldali kereszthajóban látható megrázó erejű festmény **Jézus kereszthaláláról**.

Híresek a templom XVII.-XVIII. századi, díszesen faragott barokk **epitáfiumai**, melyek a főhajó bal oldali falán találhatók. A templom nagy előcsarnokában, az ún. **ferulában** a város XVI.-XVII. századi vezetőinek – polgárok, kereskedők, szenátorok, polgármesterek, szász grófok – **sírköveit** láthatjuk, az alkotások az akkori kőfaragók művészi munkái.

Figyelemre méltóak még a gyönyörű mérműves **gótikus ablakok**, a középhajó bordás **boltozata** és a gazdagon faragott **gyámkövek** és boltozati **zárókövek**. Az evangélikus templom hatalmas**,**6000 sípból álló **orgonája** is páratlan látni- és hallanivaló műremek.  A templom **tornyába** is felmászhatunk, a kilátás a városra, mondanunk sem kell páratlan.

**Georg Daniel Teusch** evangélikus püspök (az erdélyi szászok szellemi és politikai vezére) méltóságteljes **szobra**fogadja a látogatót a templom déli kapuja előtt jelezve a reformáció után felvett felekezeti hovatartozást is.

**Gyakorlati tudnivalók**

***Cím***: Sibiu, Piaţa Huet

***Nyitva tartás***: tavasztól őszig H-Szo 9.00-20.00, V 11.00-20.00, télen minden nap 9.00-15.00

***Belépő***: a templom szabadon látogatható